ལོ་དགུའི་འོས་འགན་སློབ་གསོའི་སྐབས་སུ་བོད་ཡིག་ཁོ་ནས་སློབ་ཚན་གཞན་དག་ཚང་མ་སློབ་ཁྲིད་བྱེད་ཀྱི་ཡོད།མཐོ་རིམ་སློབ་འབྲིང་ལ་སླེབས་སྐབས།རྒྱ་ཡིག་ཐོག་ནས་རང་བྱུང་སློབ་ཚན་ཁྲིད་ཀྱི་ཡོད།བོད་རྒྱ་སྐད་ཡིག་གཉིས་ཀྱི་ཆ་ལག་རྩ་བ་ནས་མཐུད་མ་ཐུབ་པའི་རྐྱེན་གྱིས།ཁོང་ཚོས་མཐོ་རིམ་སློབ་འབྲིང་དང་སློབ་གྲྭ་ཆེན་མོའི་ནང་དུ་རང་བྱུང་ཚན་རིག་ཕྱོགས་ཀྱི་ཤེས་བྱ་ཡག་པོ་སྦྱོང་ཐུབ་ཀྱི་མེད་པ་རེད།དེར་བརྟེན།ངས་རང་སྐྱོང་ལྗོངས་དམངས་འཐུས་ལ་བཅའ་ཁྲིམས་བསྐྱར་བཅོས་འཆར་ཟིན་འདོན་རྒྱུ་ཡིན།དེའི་དམིགས་ཡུལ་ནི་བོད་ཀྱི་སྐད་ཡིག་གི་ལམ་ནས་སློབ་ཁྲིད་བྱེད་པའི་སློབ་གསོའི་མ་ལག་བསྐྱར་འཛུགས་བྱེད་རྒྱུ་དེ་ཡིན་ལ།དེ་ནི་གལ་ཆེའི་ཐག་གཅོད་ཅིག་ཡིན།དེའི་དགོས་པ་ནི།བཅའ་ཁྲིམས་ལམ་ལུགས་ཀྱི་འགན་སྲུང་དངོས་སུ་ལག་བསྟར་གྱིས་བོད་རིགས་སློབ་མས་མཐོ་རིམ་སློབ་འབྲིང་དང་སློབ་གྲྭ་ཆེན་མོའི་ནང་དུ་སྐད་ཡིག་གཉིས་ཀྱིས་རང་བྱུང་ཚན་རིག་གི་སློབ་ཚན་ཁག་ཡག་པོ་སྦྱོང་ཐུབ་པ་བྱེད་འཇུག་རྒྱུ་དེ་ཡིན།རང་བྱུང་ཚན་རིག་ཀྱི་ཤེས་བྱ་ལྡན་པའི་སྤྱི་དམངས་མང་པོ་མེད་ན།ད་ལྟའི་འཛམ་གླིང་ཐོག་དེང་རབས་ཅན་གྱི་སྤྱི་ཚོགས་འཛུགས་སྐྲུན་བྱེད་རྒྱུ་གླེང་ཐབས་མེད།བོད་ཀྱི་སྐད་ཡིག་སློབ་སྦྱོང་དང༌།བེད་སྤྱོད།བོད་ཀྱི་སྐད་ཡིག་སློབ་ཁྲིད་ཀྱི་སློབ་གསོའི་མ་ལག་འཛུགས་རྒྱུ་དེ་ནི་དེང་རབས་ཅན་འཛུགས་སྐྲུན་བྱེད་པར་དགོས་པའི་ཤེས་ལྡན་མི་སྣའི་དགོས་མཁོ་ཡིན་པ་མ་ཟད།བོད་མི་རིགས་ཀྱི་ཆེས་ཉུང་མཐའི་འགྲོ་བ་མིའི་ཐོབ་ཐང་ཡང་ཡིན་པ་དང༌།མི་རིགས་འདྲ་མཉམ་དངོས་སུ་ལག་བསྟར་བྱེད་པའི་རྩ་བའི་ཆ་རྐྱེན་ཡང་ཡིན།དེར་བརྟེན།འཐུས་མི་རྣམ་པ་ཚོས་བཅའ་ཁྲིམས་ཀྱི་ལས་འགན་ཁུར་ནས་གང་མགྱོགས་ཅི་མགྱོགས་ནུས་ལྡན་ཕན་ཡོད་དང་ཁ་ཡོད་ལག་ཡོད་ཀྱི་བཅའ་ཁྲིམས་ཤིག་ཏུ་གཏན་འབེབས་ཐུབ་པ་གནང་རོགས་ཞུ་རྒྱུ་བཅས།ཐུགས་རྗེ་ཆེ།༢༣